ગુજરાતમાં 2017ની આખરી ગણતરી પ્રમાણે રાજ્યની સડકો પર 2.30 કરોડ વાહનો ફરી રહ્યાં છે. રાજ્યની વસતી સવા છ કરોડ ગણીએ તો પણ આ સંખ્યા એટલી મોટી છે કે ભરચક સડકો પર પદયાત્રીકોને ચાલવાની જગ્યા પણ હવે નસીબ નથી. ગુજરાત વાહનોથી ભરપૂર બન્યું છે જેનું મુખ્ય કારણ પબ્લિક ટ્રાન્સપોર્ટેશનની અપૂરતી સુવિધા છે. સરકાર જો આ દિશામાં નહીં વિચારે તો એક દિવસ એવો આવશે કે ગુજરાતના મુખ્ય શહેરોમાં ઓડ ઇવન કરવું પડશે. 2000ની સાલમાં ગુજરાતમાં 51.90 લાખ વાહનો હતા જેમાં વિક્રમગતિએ વાહનોની સંખ્યાનો વધારો થયો છે. દસ વર્ષ પછી ગુજરાતમાં વાહનોની સંખ્યા વધીને 1.18 કરોડ થઇ હતી. 2016ના અંતે ગુજરાતમાં આ આંકડો બે કરોડને ક્રોસ કરી ગયો હતો. છેલ્લી વાહન ગણતરી પ્રમાણે રાજ્યમાં 2.20 કરોડ વાહનો ગુજરાતની સડકો પર ફરી રહ્યાં હતા જેમાં વધુ 10 લાખનો વધારો થયો છે. આ વાહનોમાં સૌથી વધુ દ્વિચક્રી એટલે કે સ્કૂટર અને મોટરબાઇક જોવા મળે છે.